የአፍሪካ አገራት የበሽታ ተጋላጭነትን የሚቋቋም የጤና ሥርዓት መዘርጋት ይጠበቅባቸዋል – ጠቅላይ ሚኒስትር ኃይለማሪያም
 የአፍሪካ ሀገራት የበሽታ ተጋላጭነትን የሚቋቋም የጤና ሥርዐት መዘርጋት እንደሚጠበቅባቸው ጠቅላይ ሚኒስትር ኃይለማሪያም ደሳለኝ ገለጹ።ኢትዮጵያ የዜጎችን ጤንነት በመጠበቅ ምርታማ ዜጋና የኢኮኖሚው አጋዥ ኃይል እንዲሆኑ ማድረግ መቻሏንም ተናግረዋል።የኢትዮጵያ መንግሥት፣ የተባበሩት መንግሥታትና የአፍሪካ ኅብረት ”ጤናን በፋይናንስ መደገፍ ለልማት”  በሚል በፋይናንስ ለልማት ጉባዔ ላይ ዛሬ ማምሻውን ባደረጉት የጋራ ምክክር ላይ ነው ይህንን የተናገሩት።”በሽታን መቋቋም የማይችል ምጣኔ ሃብታዊ ትራንስፎርሜሽን ውጤት አይኖረውም”ያሉት ጠቅላይ ሚኒስትሩ በድህረ 2015 የልማት አጀንዳ የአፍሪካ አገራት ለጤናው ዘርፍም ትኩረት መቸር እንዳለባቸው አስገንዝበዋል።ባለፉት ሃምሳ ዓመታት የአፍሪካ ሀገራት የተለያዩ የጤና ችግሮችን ሲጋፈጡ መቆየታቸውን በማስታወስ ባለፈው አስር ዓመት በሶስቱ ገዳይ በሽታዎች ኤችአይቪ፣ ወባና ቲቢ በሽታ ላይ የተሻለ ውጤት አስመዝግበዋል ብለዋል።ለዚህም የአገራቱ ጠንካራ ሥራና ዓለም አቀፍ ትብብር የጎላ አስተዋጽኦ እንደነበረው ጠቅሰው በኢትዮጵያም ለዜጎች ጤንነት በተሰጠ ትኩረት የዜጎች ጤንነት የተጠበቀና ምርታማነታቸውም የተሻሻለ መሆን እንደቻለም አስረድተዋል።የጤና ተቋም ለማግኘት 10 ኪሎ ሜትር መጓዝ ይጠበቅባት የነበረባት እናት በአንድ ኪሎ ሜትር ርቀት የጤና ተቋም ማግኘት መቻሏን በማሳያነት በማንሳትም ይህ ተሞክሮ የበርካታ ኢትዮጵያውያን የህይወት ገጽታ አካል ሆኗል ብለዋል።”የአፍሪካ አገራት ካላቸው ሃብት አብዛኛውን ለጤናው ዘርፍ ማዋል የሚችሉበትን መንገድ መተለም ይጠበቅባቸዋል”ሲሉም ነው የተናገሩት።ገዳይ በሽታዎችን መቋቋም የማይችል የጤና ሥርዓት ምጣኔ ሃብታዊ ትራንስፎርሜሽንን ለማረጋገጥ የሚደረገውን ጥረት ፈታኝ እንደሚያደርገው በመግለጽ።ስለሆነም እንደ ኢቦላ ያሉ ወረርሽኞችን መቋቋም የሚያስችል የጤና ሥርዓት መዘርጋት ከአፍሪካ አገራት የሚጠበቅ ተግባር እንደሆነም ገልጸዋል።እንደ ኢዜአ ዘገባ ይህንን የሚያስችል አገራዊ አቅም መፍጠር ዓለም አቀፍ የልማት አጋሮች ጋር ከሚገኘው ውጤት ጋር ተዳምሮ የሰመረ ውጤት እንደሚያስገኝም ነው ጠቅላይ ሚኒስትር ኃይለማርያም ያስገነዘቡት።